b'\n_START_ARTICLE_\nIsi Gr\xc3\xbcnbaum\n_START_SECTION_\nLiv\n_START_PARAGRAPH_\nIsi Gr\xc3\xbcnbaum var s\xc3\xb8n af den polsk-j\xc3\xb8diske skomager Moses eller Mosick Nuchim Gr\xc3\xbcnbaum, som var kommet til K\xc3\xb8benhavn fra \xc5\x81\xc3\xb3d\xc5\xba i 1904. I K\xc3\xb8benhavn blev faderen gift med en anden polsk j\xc3\xb8de Batha den 31. december 1905. Gr\xc3\xbcnbaum var den n\xc3\xa6st\xc3\xa6ldste ud af en b\xc3\xb8rneflok p\xc3\xa5 fire._NEWLINE_Gr\xc3\xbcnbaum var meget politisk i sin studenterid i 1920\'erne i Socialdemokratiet, senere fra 1933 som medlem af DKP, samme \xc3\xa5r blev han cand.polit. og ansat i Finansministeriets hovedrevisorat. Hans embedskarriere fortsatte frem til bes\xc3\xa6ttelsen og DKP\'s illegalitet i juni 1941._NEWLINE_I 1936 udgav Gr\xc3\xbcnbaum for f\xc3\xb8rste gang en artikel i et kommunistisk blad, tidsskriftet Tiden, navnet p\xc3\xa5 artiklen er "Hvad kan Valutacentralen bruges til?", de efterf\xc3\xb8lgende \xc3\xa5r udgiver han flere artikler i samme tidsskrift. I 1941 udgav Gr\xc3\xbcnbaum p\xc3\xa5 Arbejderforlaget bogen \xc3\x98konomi og Klassekamp i Danmark, som var en opsamling af en r\xc3\xa6kke artikler fra tidsskriftet Kultur og Politik, prim\xc3\xa6rt med indl\xc3\xa6g fra Arbejderbladet, Ugens Ekko og Kultur og Politik._NEWLINE_Efter arrestationerne af kommunisterne den 22. juni 1941 gik Gr\xc3\xbcnbaum under jorden og arbejde illegalt i modstandsarbejde som organisator. Han var modstandsmand tilknyttet Frit Danmarks tjenestemandsgrupper, der blev etableret 1943 og bestod af embedsmand i centraladministrationen, som var modstandere af samarbejdet med V\xc3\xa6rnemagten. Isi Gr\xc3\xbcnbaum blev formand for gruppen og den senere statsminister Viggo Kampmann medhj\xc3\xa6lper. Med i gruppen var Fritz Michael Hartmann, Hans Tops\xc3\xb8e-Jensen og J\xc3\xb8rgen Jensen, kaldet "Den Lange". Gruppen havde is\xc3\xa6r til form\xc3\xa5l at sprede illegale blade fra Frit Danmark i det administrative system og at modarbejde tyskvenlige ansatte. Det blev til bladet Danske Tjenestem\xc3\xa6nd, hvis f\xc3\xb8rste nummer udkom i slutningen af 1943._NEWLINE_Han fortsatte under krigen sit politisk-\xc3\xb8konomisk teoretiske skrivearbejde og udgav i perioden 1942 til 1947 fem b\xc3\xb8ger, Indf\xc3\xb8relse i den marxistiske l\xc3\xa6re om samfunds\xc3\xb8konomi fra 1945 og Kapitalismens \xc3\xb8konomi fra 1947, begge p\xc3\xa5 forlaget Tiden. Under bes\xc3\xa6ttelsen brugte han pseudonymet Jens Gr\xc3\xb8n og opholdt sig blandt andet i Moskva i Sovjetunionen._NEWLINE_Efter krigen gik en stor del af tiden for Gr\xc3\xbcnbaum med det politiske arbejde i DKP\'s landsledelse, centralkomiteen, hvor han var medlem mellem 1946 og 1955 og i samme tidsrum ogs\xc3\xa5 medlem af K\xc3\xb8benhavns Borgerrepr\xc3\xa6sentation for partiet._NEWLINE_Derefter rejste han i 1955 til Hj\xc3\xb8rring, hvor han fik en stilling som amtsforvalter. I 1950\'erne og 1960\'erne udgav han kun 5 artikler i alt. I 1973 blev han amtsskatteinspekt\xc3\xb8r i Frederiksborg Amt, en stilling han havde frem til 1975. Ved sin pension i 1975 havde han arbejdet i den offentlige forvaltning i over 40 \xc3\xa5r, med undtagelse af \xc3\xa5rene under bes\xc3\xa6ttelsens illegalitet. Samme \xc3\xa5r er han med til at skifte Socialistiske \xc3\x98konomer, han var medlem af DKP til sin d\xc3\xb8d i 1989 og fortsatte ogs\xc3\xa5 sine skriverier.'